สถานการณ์เกาะช้างคลี่คลายแล้ว  นายกรัฐมนตรีเป็นห่วงผู้ประสบอุทกภัยทุกพื้นที่ กำชับหน่วยงานเร่งช่วยเหลือ
สถานการณ์เกาะช้างคลี่คลายแล้ว พร้อมยืนยันนายกรัฐมนตรีเป็นห่วงผู้ประสบอุทกภัยทุกพื้นที่ กำชับหน่วยงานเร่งช่วยเหลือนางนฤมล ภิญโญสินวัฒน์  โฆษกประจำสำนักนายกรัฐมนตรี เปิดเผยว่า จากสถานการณ์ฝนตกหนัก ที่จังหวัดตราดและจังหวัดระนอง ทำให้บ้านเรือนและทรัพย์สินของประชาชนได้รับความเสียหาย ซึ่งนายกรัฐมนตรีสั่งการให้จังหวัด ปภ. และหน่วยงานต่างๆเร่งเข้าไปดูแลและบรรเทาความเดือดร้อนตั้งแต่เมื่อช่วงเช้านี้แล้วล่าสุด ปภ.รายงานว่าขณะนี้ สถานการณ์ในพื้นที่ โดยเฉพาะบ้านไชยเชษฐ์ ตำบลเกาะช้าง อำเภอเกาะช้าง จังหวัดตราด ได้คลี่คลายแล้ว น้ำหลากเริ่มลดลง จุดที่เกิดความเสียหายหลัก คือ คอสะพานคลองพลูที่ตัดขาด ในวันพรุ่งนี้ ปภ. จะนำสะพานแบรี่เข้าไปติดตั้ง เพื่อให้สามารถใช้สัญจรได้ ทั้งนี้ไม่มีรายงานผู้เสียชีวิต สำหรับจุดอพยพบนวัดที่เกาะช้าง ซึ่งมีผู้อพยพเพียงห้าคนก็ทยอยกลับเข้าที่พักนายกรัฐมนตรี ยังคงเป็นห่วงพี่น้องประชาชนในหลายพื้นที่ ที่ได้รับผลกระทบจากน้ำท่วมในขณะนี้ โดยได้ติดตามสถานการณ์อย่างใกล้ชิดและกำชับทุกหน่วยงานทั้งพลเรือน ทหาร ตำรวจให้เร่งให้ความช่วยเหลืออย่างเต็มที่ โดยในระยะเร่งด่วนนี้ หากจำเป็นต้องอพยพประชาชนออกจากพื้นที่เสี่ยงภัย ให้จัดหาที่พักพร้อมเครื่องอุปโภคบริโภค ไม่ให้ขาดแคลน ส่วนประชาชนที่ยังติดอยู่ในอาคารบ้านเรือน ให้เจ้าหน้าที่เข้าไปดูแลอย่างใกล้ชิด พร้อมดูแลจัดหาอาหาร น้ำ และข้าวของเครื่องใช้จำเป็น สำหรับเส้นทางที่ได้รับความเสียหายเป็นอุปสรรคต่อการสัญจร หรือเข้าช่วยผู้ประสบภัย ให้เร่งซ่อมแซมหรือสร้างใหม่ชั่วคราวเพื่อให้การเดินทางของประชาชนไม่ติดขัด สำหรับมาตรการช่วยเหลือและเยียวยา เช่นที่อยู่อาศัย อาคาร สถานที่ เทือกสวนไร่นา ต่อไปนั้น ด้วยเงินงบประมาณหรือเงินบริจาค ก็จะเป็นไปตามเกณฑ์ที่มีอยู่แล้ว เพื่อให้มั่นใจว่าเงินบริจาคและงบประมาณที่ช่วยเหลือประชาชนนั้นเป็นไปด้วยความโปร่งใส ตรวจสอบได้และเป็นประโยชน์ต่อประชาชนที่ได้รับผลกระทบอย่างแท้จริง